Elsebeth Gerner Nielsen (RV), 2006-03-21:
Den danske udlændingelovgivning er blevet kritiseret af nogle af de bedste jurister, vi har – ikke bare danske jurister, men også jurister ude i verden.
Den danske udlændingelovgivning er også blevet kritiseret af FN, af den europæiske menneskerettighedskommissær og af Europarådet, og jeg håber ikke, det er forbigået Venstres og fru Irene Simonsens opmærksomhed, at det rent faktisk er sådan, det forholder sig, så der med andre ord er grund til at lytte.
Hvad er årsagen til, at regeringen overhovedet ikke føler, der er behov for at lytte i en situation, hvor Danmarks renommé i den grad er skadet?
Hvad er årsagen til, at Venstre ikke mener, der er grund til at gøre noget for at rette op på vores renommé, så vi kan sælge vores varer ude i verden og tiltrække udenlandsk arbejdskraft?
Hvordan kan man sidde den kritik overhørig, og hvad er årsagen til, at man ikke føler behov for at lægge afstand til de udtalelser, der kommer fra Dansk Folkeparti?
Som det allerede er fremgået, har vi også fra radikal side taget afstand fra betænkningsbidraget fra SF, men det skal ikke afholde os fra også at kritisere det, vi nu hører fra i alt fald et af regeringspartierne, og det, vi i det hele taget har hørt fra regeringen, nemlig at tonen i oppositionens betænkningsafgivelse skulle være kritisabel.
Jeg vil gerne minde om, at den kritik kommer fra en regering, hvis støtteparti er Dansk Folkeparti.
Den kommer fra en regering, hvis støtteparti har medlemmer, som har skrevet følgende, og jeg citerer: Herhjemme har vi i årevis stået på hovedet for at gøre det så godt som muligt for de fremmede.
Alt bliver der sørget for fra det øjeblik, de ankommer: Tøj, forplejning, bolig, uddannelse, sundhed, kontanter.
Det er sagt af hr. Søren Espersen, og et andet eksempel er: Muslimerne vil ikke integreres – de vil ikke være danskere – det er ikke det, de er for !!
Enhver troende muslim bliver dagligt indpodet, at hans opgave er at omvende de vantro danskere til Islam – det er hans pligt, og integration, dvs. accept af dansk kultur og danske love, vil være det modsatte af det, hans præst, imamen, prædiker hver uge.
Lad os tydeliggøre problemet ved at sammenligne med en kræftlæges dagligdag.
Hvis lægen skulle helbrede sine patienter med det, der svarer til »integration«, ville det betyde, at han skulle forsøge at overtale kræftcellerne til at blive gode, velfungerende og sunde celler, der kunne arbejde harmonisk i patientens krop.
Han skulle afstå fra enhver form for terapi, strålebehandling eller operation, blot tale til kræftcellerne – og observere, at de blot bredte sig i patientens krop, uhindret.
Det er skrevet af fru Louise Frevert.
Jeg kunne blive ved, så det gør jeg også
: Etnisk ligestilling i Danmark er i den sammenhæng at betragte som et overgreb mod det danske folk, fordi det i realiteten betyder, at det danske folk bliver frataget sin førstefødselsret til Danmark.
Citat slut.
Det er sagt af hr. Søren Krarup – denne hr. Søren Krarup, som også har udtalt, at det selvfølgelig er nemmere for en kristen asiat at få dansk indfødsret, end det er for en muslimsk asiat.
Men ikke nok med det.
Dette morads burde regeringen gøre noget ved, men det sker ikke.
Tværtimod misbrugte ministeren for nylig sin taletid til at kritisere oppositionen for at gøre opmærksom på problemerne.
Regeringen er med sin ligegyldighed og stupide tolerance over for dem, der misbruger ytringsfriheden til at forhåne de få, med til at sætte Danmark i bås som snæversynets foregangsland.
Jeg siger velbekomme – uden men!